Keketi, Dušan, minister cestovného ruchu a športu SR (2024-10-23):
Ďakujem pekne, pán predsedajúci. Vážení, pani poslankyne, páni poslanci, ja som si dovolil spísať nejaké tie pripomienky, ktoré boli v priebehu rozpravy komunikované. Len dovoľte mi začať tým, že ja som bol veľmi slušne vychovaný a snažím sa tak aj správať a aj debatovať konštruktívne a rád by som aj dostával taký konštruktívny feedback. Neviem, ako dnes synovi vysvetlím, čo tu dnes prebehlo v tejto rozprave, ale budem sa snažiť mu to nejak vysvetliť. Pani Nash, otázka bola, že prečo v zákone je minimálne 20 mil., prečo tam dávam minimálne 60. To vysvetlenie je veľmi jednoduché. Akonáhle dáte do zákona minimálne 20, máte v rozpočte alokovaných 20 a potom v priebehu roka môžte rozpočtovými opatreniami o tie peniaze prísť. Tým, že tam dáme minimálne 60, tak zagarantujeme, že ten fond bez zmeny zákona nepríde o tú navýšenú sumu 40 miliónov. Takže snažíme sa konať tak, aby že keď raz zadeklarujeme, že 60 mil. bude vo fonde, aby som budúci rok vo februári nemusel vysvetľovať, že z dôvodu nejakých konsolidačných opatrení to opäť kleslo na 20 miliónov. Takže keď raz povieme že 60, tak aj zákonom garantujeme, že tých minimálne 60 tam bude. A to je možno také rozpočtové, rozpočtová logika. Čo sa týka opäť znižovania transparentnosti a znižovania byrokracie. Sama ste povedala, štvorhodinový zvukový záznam je niekoľko gigabajtov dát na kľúči, ktorý by následne bolo treba zverejniť na nejaký, ja neviem, internetovú stránku. Ani Fond na podporu umenia nemá zvukové záznamy. Takže len vyrovnávame stav, takže nie je to... Zápis z jednania bude, samozrejme, vyhotovený, bude zverejnený tak ako doteraz. Čo sa týka rozširovania správnej rady, ide o navýšené miesta pre SK8. Čo sa týka dozornej rady, tam mi prišlo, prišlo nelogické, že rozpočtový majiteľ fondu, to znamená ministerstvo cestovného ruchu a športu, má v dozornej rade jedného zástupca, druhého má Najvyšší kontrolný úrad a tretieho ministerstvo financií. A myslím si, že by ten pomer mal byť taký, ktorý zohľadňuje aj to, kto financuje ten fond. Ale zas dozorná rada nemá nejakým spôsobom také právomoci, aby vedela zasahovať do rozhodnutí správnej rady a iných vecí. Čo sa dialo na lyžiarskom zväze, neviem, úprimne. Len viem, že evidujeme súdny spor medzi dvomi lyžiarskymi asociáciami, kde jedna argumentuje, že bola neprávom vylúčená a nastalo to, myslím, keď SaS mala ministerstvo školstva a nejakým neuváženým krokom eliminovala jeden národný športový zväz a dodnes sa ten spor tiahne a my ho musíme riešiť dnes aj s následkami, ktoré to zoberie. Rozdelenie zdrojov vo fonde na fixné, to znamená futbal, hokej a iné veci, kopíruje zákon o športe, kde príspevok uznanému športu je takisto rozdelený medzi futbal, hokej a iné športové zväzy. A dovolím si ešte povedať, že tiež to bolo nastavované tak, aby v rámci výziev, ktoré boli v minulosti realizované na Fonde na podporu športu, sa miešali obce, zväzy, športová infraštruktúra, všetko možné dokopy, športové zväzy. A chceli sme zagarantovať, aby každá, každá časť, to znamená aj samospráva, aj športový zväz, aj futbal, hokej si vedeli siahnuť na nejaké peniaze z tých fondov. Tie fondy samo osebe v tých kapitolách sú navýšené dostatočne, takže nie je nejaký dôvod to brať diskriminačne. No a na záver ešte by som si dovolil povedať, že máme viac ako sto národných športových zväzov, 89 uznaných, zbytok neuznaných a ja si nedovolím generalizovať nejaké vyjadrenia. Určite sa nájdu, nájdu lepší alebo horší funkcionári, ale myslím si, že generalizovať a globalizovať teraz na základe jednej skúsenosti s jedným zväzom a dávať ich všetkých do jedného koša určite nie je to správne a ja by som si to napríklad nikdy nedovolil. A zopakujem ešte raz, snažíme sa nastaviť systém, to znamená, všetky tie kroky, ktoré robíme, sú systematické a nie ad hoc. Snažíme sa dať viacej peňazí do športu od budúceho roka. Namiesto 100 mil. bude až 160 mil. v športe, ale zároveň zvyšujeme či už kontrolné mechanizmy, alebo aj transparentnosť. Keď sa vám to zdá inak, tak vám to neviem inak vyvrátiť ako tými argumentami, ktoré vám dávam. Ale aj na konferencii športu, aj na iných príležitostiach jasne argumentujeme, že celé toto navyšovanie súvisí aj s tým, že sa budeme oveľa viac pozerať, kam tie peniaze idú. Samozrejme, nás zaujíma hlavne tá základňa, zaujíma nás aj problém školského športu, ale zaujímajú nás aj vrcholové, vrcholové športové podujatia a iné záležitosti. Takže toľko za mňa. Ďakujem.